กรมควบคุมโรค ย้ำมาตรการรับมือโควิด 19 ของไทยคงเดิม แม้องค์การอนามัยโลกประกาศยุติภาวะฉุกเฉินของโรคโควิด 19 เพราะไทยประกาศลดระดับโควิดเป็นโรคติดต่อเฝ้าระวังมาตั้งแต่ตุลาคมปีที่แล้ว
นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กล่าวถึงกรณีผู้อำนวยการองค์การอนามัยโลก แถลงประกาศยุติภาวะฉุกเฉินด้านสาธารณสุขโลกของโรคโควิด 19 ส่งผลให้โรคโควิด 19 ไม่ใช่ภาวะฉุกเฉินอีกต่อไปว่า ประกาศดังกล่าวไม่ได้มีผลกับแนวทางปฎิบัติของไทย เนื่องจากประเทศไทยได้ประกาศลดระดับให้โรคโควิด 19 เป็นโรคติดต่อเฝ้าระวัง มาตั้งแต่เดือนตุลาคม ปี 2565 แล้ว การประกาศขององค์การอนามัยโลกเป็นเพียงแต่การประกาศให้มั่นใจว่าทั่วโลกสามารถควบคุมสถานการณ์การระบาดของโรคได้แม้โควิดยังไม่ได้หายไปไหน แต่การรับมือให้ดีและจะไม่มีการระบาดใหญ่เกิดขึ้นอีก ส่วนการรายงานพบโควิดสายพันธุ์ใหม่ๆ เป็นปกติของเชื้อไวรัสที่มีการพัฒนา และต้องมีการเฝ้าระวัง ซึ่งในแต่ละประเทศยังคงต้องมีมาตรการติดตามกำกับของประเทศนั้นๆ อย่างไรก็ตามสิ่งที่สะท้อนอย่างชัดเจนคือเรื่องของการเดินทาง ต่อไปจะไม่มีการบังคับตรวจหาเชื้อโควิดหรือตรวจหนังสือการรับวัคซีนอีกต่อไป ทั้งนี้ ปัจจุบันไทยได้ปรับการฉีดวัคซีนโควิดเป็นวัคซีนประจำปี มีระบบเฝ้าระวังและระบบเตือนภัยต่างๆ อย่างช่วง 2 สัปดาห์ที่ผ่านมา จะเห็นตัวเลขผู้เสียชีวิตจากโควิด เฉลี่ย 10 รายต่อสัปดาห์ แนวโน้มเริ่มคงที่ ขณะที่ผู้ติดเชื้อรายใหม่แม้เพิ่มขึ้นหลังสงกรานต์แต่เริ่มชะลอตัวลงแล้วและคงไม่เพิ่มกว่านี้มากนัก อย่างไรก็ตาม แม้ประชาชนส่วนใหญ่จะมีภูมิคุ้มกันแล้วแต่ยังห่วงกลุ่มผู้สูงอายุ และคนที่ไม่ได้รับวัคซีนโควิดเลย ที่พบเป็นส่วนใหญ่ของผู้เสียชีวิต จึงขอให้ประชาชนกลุ่มเสี่ยง 608 เข้ามารับวัคซีนโควิดในเข็มกระตุ้น โดยขณะนี้กระทรวงสาธารณสุขกำลังรณรงค์ฉีดวัคซีนประจำปี โดยมีบริการฉีดวัคซีนคู่ โควิดกับไข้หวัดใหญ่แก่กลุ่มเสี่ยงฟรี